Pjotr Svidler

**Pjotr Venjaminovič Svidler** (rus. Пётр Вениами́нович Сви́длер) ruski je šahovski velemajstor, osmerostruki prvak Rusije (1994, 1995, 1997, 2003, 2008, 2011, 2013, 2017).

## Karijera 
Naučio je igrati šah u sedmoj godini. Podijelio je prvo mjesto na otvorenom juniorskom prvenstvu SSSR-a 1992. s Ragimom Gasimovim. Titulu velemajstora stekao je 1994.

Na Svjetskom prvenstvu 2005. podijelio je drugo mjesto s Viswanathanom Anandom s 8½ bodova iz 14 partija, 1,5 bodova iza pobjednika, Veselina Topalova. U intervjuu koji je dao World Chess Networku nakon Svjetskog prvenstva 2005. održanog u Argentini rekao je: "Pripremao sam se ozbiljno jedino za Argentinu i mislim da se to isplatilo. Ali, općenito, većinu slobodnog vremena provodim sa suprugom i djecom, tako da je moj relativni uspjeh u 2005. bio ugodno iznenađenje."

Rezultat iz Argentine donio mu je direktno učešće na Svjetskom prvenstvu 2007. Na tom turniru osvojio je 6,5 bodova iz 14 partija, zauzevši na kraju peto mjesto od osam igrača.

Na Svjetskom prvenstvu u brzopoteznom šahu 2006. u izraelskom gradu Rishon LeZionu bio je drugi iza Aleksandra Griščuka osvojivši 10,5 bodova iz 15 partija. Iste godine podijelio je prvo mjesto s Vladimirom Kramnikom na jakom turniru u Dortmundu.

U februaru 2009. bio je prvi na Gibraltarskom šahovskom festivalu. Također je pobijedio i na Svjetskom kupu 2011. u Hanti-Mansijsku savladavši u finalu Griščuka 2½–1½.

Na šahovskim olimpijadama osvojio je pet zlatnih ekipnih medalja i jednu pojedinačnu bronzanu.

Svidler je među poznatijim zagovornicima šaha 960. Osvojio je prvo izdanje *Chess960 Opena* održano u Mainzu. Na *Mainz Chess Classicu* 2003. postao je i svjetski prvak u ovoj varijanti šaha pobijedivši Pétera Léku u meču na osam partija. Titulu je odbranio dvaput: 2004. protiv Aronjana i 2005. protiv Almásija prije nego što ju je izgubio od Aronjana 2006.

### 2013. 
Učestvovao je na Turniru kandidata, koji je održan u Londonu od 15. marta do 1. aprila. Završio je treći s omjerom +4 −2 =8. Pobjede je ostvario protiv Rəcəbova, Aronjana, Ivančuka i Carlsena, budućeg svjetskog prvaka.

Na Aljehinovom memorijalu, održanom od 20. aprila do 1. maja, završio je na posljednjem, 10. mjestu s omjerom +0 −3 =6.

### 2015. 
Po drugi put u karijeri plasirao se u finale Svjetskog kupa i imao je šansu postati prvi igrač koji je dvaput osvojio taj turnir. Međutim, u dramatičnom finalnom meču izgubio je od Sergeja Karjakina iako je nakon prve dvije partije vodio 2:0. Ipak, plasmanom u finale plasirao se i na Turnir kandidata 2016, što mu je bio glavni cilj.

## Zanimljivosti 
Ljubitelj je kriketa. Njegovo korisničko ime na Internet Chess Clubu glasi *Tendulkar* (po Indijcu Sachinu Tendulkaru, koga mnogi smatraju najboljim kriketašem svih vremena).

## Poznatije partije 
* Kamsky – Svidler, 2011 (0–1)
* Svidler – Topalov, 2004 (1–0)
* Svidler – Adams, 2000 (1–0)
* Svidler – Topalov, 2006 (1–0)
* Svidler - Barejev, 2004 (1–0)
* Morozevič – Svidler, 2005 (0–1)
* Aronjan – Svidler, 2006 (0–1)

## Reference 
## Vanjski linkovi 
* Službena stranica
* Svidlerov FIDE-profil
* Svidlerove partije na *Chessgames.com*
* Svidlerov profil na Internet Chess Clubu (*Tendulkar*)
* Svidlerov profil na Internet Chess Clubu (*p-svidler*)

Kategorija:Rođeni 1976.
Kategorija:Ruski šahisti
Kategorija:Biografije, Sankt Peterburg
Kategorija:Živi ljudi